## Carlos Mazón: “Reforcem la protecció animal i ens situem en l’avantguarda de la lluita contra l’abandó d’animals”

*** Assenyala l’objectiu del Consell per a aconseguir l’abandó zero d’animals i abordar de manera integral la seua atenció i cura
* La Generalitat destina 900.000 euros per a entitats que donen suport a la defensa dels animals de companyia i el manteniment de l’equilibri dels ecosistemes animals
* Es crea una nova línia amb 250.000 euros per a la conservació de la biodiversitat i el manteniment de l’hàbitat
* S’incrementen fins als 650.000 euros les ajudes per a les entitats de protecció i defensa dels animals de companyia, 200.000 euros més que l’exercici anterior
* Entre les novetats, es preveu subvencionar programes de voluntariat per a assistència a persones majors en la cura de les seues mascotes o finançar santuaris d’animals de granja i cases d’acollida**

**València.**

El president de la Generalitat, Carlos Mazón, ha ratificat el compromís del Consell “per reforçar la protecció animal, lluitar contra l’abandó animal i afavorir una major conservació de la biodiversitat de la Comunitat Valenciana”.

Així s’ha pronunciat en la presentació de la línia d’ajudes per a entitats i institucions de defensa dels animals, en un acte que ha comptat amb la presència de la consellera de Medi Ambient, Aigua, Infraestructures i Territori, Salomé Pradas.

El president ha reivindicat la labor del Consell en la defensa dels animals amb mesures com la creació d’una direcció general de medi natural i animal amb els objectius de “situar la Comunitat Valenciana a l’avantguarda real de l’abandó 0 i abordar de manera integral l’atenció i la cura dels animals”.

En esta línia, el cap del Consell ha destacat el treball conjunt amb “les protectores, les cases d’acollida o els amos per a desenvolupar estes mesures i ser referents en la defensa dels animals”. Per a això, Mazón ha assenyalat que “destinem més recursos, més mitjans i més servicis per a lluitar per l’abandó 0 a la Comunitat Valenciana”.

D’esta manera, ha manifestat que amb estes mesures “s’avança en la professionalització, l’estabilització, la dignificació i la naturalització en el tractament dels nostres animals de companyia” i ha destacat “la labor social i terapèutica dels animals de companyia la qual tindrà una atenció i reconeixement per part de la Generalitat”.

**Més servicis i més dotació econòmica**

Carlos Mazón ha explicat que la Generalitat augmenta les ajudes destinades a entitats que donen suport a la defensa dels animals de companyia i el manteniment de l’equilibri dels ecosistemes animals fins als 900.000 euros.

D’una banda, s’establix una primera línia d’ajudes econòmiques dotada amb 650.000 euros davant dels 450.000 de l’exercici anterior destinada a les entitats de protecció i defensa dels animals de companyia.

I, d’altra banda, es crea una nova línia amb 250.000 euros per a la conservació de la biodiversitat i el manteniment de l’hàbitat.

**Protecció dels animals**

En concret, respecte a la línia de les entitats de protecció dels animals es faciliten els requisits per a tindre accés a estes, ja que no caldrà ser entitat col·laboradora de la Conselleria.

A través d’esta línia, es donarà suport a la divulgació, educació i formació encaminades a la protecció i defensa dels animals, així com programes de recollida, acollida i gestió de qualsevol animal perdut o abandonat per albergs d’animals, inclòs per primera vegada, santuaris d’animals de granja i cases d’acollida.

Així mateix, es finançaran la identificació, tractaments veterinaris, alimentació i esterilització d’animals abandonats amb la finalitat de previndre l’abandó i promocionar el seu benestar i adopció, incloent-hi les vacunes i els tractaments sanitaris, a més dels gastos de recollida i desplaçaments, inclòs el personal necessari per a fer-ho.

Entre les novetats d’esta línia, cal assenyalar que se subvencionen programes de voluntariat per a assistència a persones majors en la cura dels seus animals, l’assistència als animals d’aquelles persones sense famílies que es troben ingressades en un hospital per malaltia i no tinguen família que se’n faça càrrec, o s’ajudaran els animals de persones que es troben en situacions de vulnerabilitat.

Una altra de la novetat per a este exercici és la subvenció d’iniciatives de voluntariat per a fer teràpies amb animals per a persones majors en residències o adults i xiquets ingressats en hospitals. Així mateix, s’afavorirà l’assistència a animals de persones que moren i no tenen família que es faça càrrec de la cura.

**Conservació de la biodiversitat**

D’altra banda, la nova línia dotada amb 250.000 euros està destinada a associacions i fundacions per a la conservació de la biodiversitat i manteniment de l’equilibri dels ecosistemes animals, així com totes les tasques que busquen una millora dels seus hàbitats naturals.

En esta línia es preveuen mesures de protecció animal com l’adequació i construcció d’accessos i rampes per a evitar l’ofegament d’animals en basses d’aigua o accions que mitiguen o eviten la col·lisió d’aus en estructures envidrades i similars.

A través d’esta orde, també es finançaran la col·locació de niadors per a aus i rates penades o la realització de tasques i accions de divulgació, educació i formació encaminades a la conservació de la biodiversitat.

Fecha: 03/05/2024